text: Prisstigning på lejligheder i Syddanmark overhaler resten af landet
  24 december 2016 kl. 10.01
  Lejlighederne i Region Syddanmark er steget mere i pris end i hovedstaden viser nye tal.
  For lejlighedsejere i Syddanmark kan ejendomsstigningen vise sig at være en tidlig julegave. Region Syddanmark er den region der oplever den største prisstigning i landet på lejligheder. Det viser nye tal fra Danmarks Statistik.
  I hele regionen er priserne steget med 3,6 procent i sidste kvartal i forhold til forrige. I hovedstadsområdet er stigningen kun på 1,8 procent. Det skyldes blandt andet en tendens fra de største byer i landet.
  - Det har noget at gøre med den kraftige prisstigning der har været i København og senere Aarhus. Vi har nok ramt toppen af priserne i de største byer, og nu spredes det som ringe i vandet til de mindre, siger kommunikationschef i ejendomskæden EDC Jan Nordmann til TV SYD.
  Ifølge Jan Nordmann er de stigende priser et resultat af den øgede tilflytning til byerne fra landområderne og vil også fortsætte i fremtiden.
  - Ser man på kvadratmeterpriserne i byerne, så er der potentiale for at priserne stiger. Også selvom København har et langt større marked for ejerlejligheder, siger han.
  Kvadratmeterpriserne i de større byer i Syddanmark
  Vejle: 19.667 kr.Kolding: 18.824 kr.Varde: 15.962 kr.Fredericia: 15.798 kr.Esbjerg: 15.790 kr.Haderslev: 14.585 kr.Aabenraa: 12.643 kr. Til sammenligning:Frederikberg: 43.360 kr.København: 41.921 kr.Aarhus: 32.642 kr..Horsens: 14.088 kr.
  
  